
 Klubben for Field Trial Spaniels Working Test Reglement
 (Revideret 10.02.26) 
Generelt
§ 1 Formål 
En working test (WT) er en hundeprøve, der har til formål at dømme en spaniels jagtlige brugsegenskaber, uden afskydning af vildt. WT har til hensigt at øge interessen for træning og jagt med spaniels. Resultater opnået på en WT kan ikke stambogsføres. 
§ 2 Organisation 
WT arrangeres af Klubben for Field Trial Spaniels (KFTS) Markprøveudvalg (MU). MU udpeger en prøveleder, der er ansvarlig for testens afvikling, herunder at reglerne for WT overholdes. Det er DU´s (Dommerudvalget) opgave at udpege dommer(e) på dagen. Prøvelederen finder, i samarbejde med MU, det nødvendige antal hjælpere.
§ 3 Tilmelding, gebyr og afbud
MU fastsætter tilmeldingsfrist og gebyr. Der tilmeldes via klubbens hjemmeside og tilmeldingen er kun gyldig, hvis tilmelding og gebyr modtages inden fristens udløb. Gebyret tilbagebetales, hvis testen aflyses, eller hvis der meldes afbud pga. løbetid eller dyrlægeattesteret sygdom. 

§ 4 Startrækkefølge 
Startrækkefølgen afgøres ved elektronisk lodtrækning via klubbens hjemmeside.
§ 5 Klasseinddeling 
Der er to klasser
1. Begynderklasse 
2. Åben klasse. 
Begge klasser kan afholdes for enten; Alle varianter (A.V.), kun springere eller kun cockere.

§ 6 Antal hunde og aflysning
Begynderklasse: Der skal afprøves minimum 8 hunde
Åbenklasse: Der skal afprøves minimum 8 hunde.
MU forbeholder sig ret til at aflyse en WT, hvis der til den pågældende test ikke tilmeldt ovenstående antal hunde.

§ 7 WT mesterskab
Et eventuelt WT mesterskab vil blive afholdt som en WT åbenklasse. MU beslutter fra år til år, om der skal afholdes et WT mesterskab. Ligeledes fastsætter MU i den forbindelse kvalifikationskravet. Kvalifikationskravet skal annonceres via klubbens hjemmeside minimum 2 måneder før afholdelse af WT mesterskabet.
§ 8 Klagevejledning 
Klager vedrørende WT arrangementet eller dommerafgørelsen skal rettes mundtligt til prøvelederen på dagen og inden for 5 hverdage sendes skriftligt til MU: mu@ftspaniels.dk

Hvem kan deltage?
§ 9 Ret til at deltage 
Stk. 1: Alle Spaniels, der er stambogsført i en af KFTS anerkendt stambogførende organisation. 
Stk. 2: Hundenes ejer og fører skal være medlem af Klubben for Field Trial Spaniels (KFTS). Stk. 3: KFTS kan give dispensation vedr. medlemskab, hvis WT arrangeres i samarbejde med anden organisation. 
Stk. 4: Hanhunde der mangler en eller begge testikler må gerne deltage.
§ 10 Må ikke deltage 
Stk. 1: Løbske tæver. 
Stk. 2: Dommer og dommerelev eller disses husstand kan ikke være ejer eller fører af hund i den klasse vedkommende fungerer. 
Stk. 3: Hunde der føres på WT skal opfylde betingelserne for deltagelse i arrangementer jvf. Dyreværnslovens §11 stk. 3, og må således ikke være halekuperet.
§ 11 Kvalifikationskrav
Begynderklasse: 
Alle hunde, der opfylder § 9 og ikke overskrider § 10 kan deltage. Dog kan følgende hunde IKKE deltage:
1. Hunde, der har opnået minimum en bestået i WT åbenklasse.
2. Hunde, der har opnået minimum en bestået i Markprøve åbenklasse . 
3. Hunde, der har opnået to vinderplaceringer (1., 2. , 3. , 4. vinder) i WT begynderklasse.
Åbenklasse: 
Alle hunde, der opfylder § 9 og ikke overskrider § 10 kan deltage.



Udforming af Working Test
I både WT begynder og åbenklasse afprøves hundene med hovedvægt på det korte, energiske spanielsøg. Derudover afprøves hundene også i apporteringsdisciplinerne; markering og dirigering.  
Begynderklasse
Alle momenter på en WT begynderklasse skal afvikles i et terræn med passende, overskuelig og åben vegetation. Skud afgives med en startpistol, og alle markeringer kastes fra personen, der skyder.

§ 12 Obligatoriske elementer - WT Begynderklasse
Følgende momenter SKAL indgå i en WT Begynderklasse
1. Enkeltsøg: 
a. Hundene må kun afprøves enkeltvis. 
b. Hundene skal som minimum samlet søge 60 meter
2. Enkeltmarkering af kanvasdummy med skud: 
a. Dummyens nedfaldssted skal være synligt for hunden. 
b. Største afstand maks. 20 meter. 
c. Der afgives skud FØR dummyen kastes. 
3. Flush med skud
a. For at noget kan karakteriseres som et flush, skal det komme fra jorden
i. Kaninsimulator (elastiksnor, eller mekanisk)
ii. Dueflusher med dummy
b.  Skud skydes først, når flushet er udløst. 
c. Brug af levende vildt er IKKE tilladt
4. Dirigering på land af kanvasdummy:
a. Føreren skal demonstrere, at hunden er dirigerbar. 
b. Største afstand maks. 20 meter  
c. Distraktion er IKKE tilladt
§ 13 Valgfri elementer - WT Begynderklasse
Følgende momenter KAN indgå i en WT
1. Enkeltmarkering af kanvas eller plastik dummy på svømmedybt vand: 
a. Dummyens nedfaldssted skal være synligt for hunden. 
b. Der afgives skud før dummyen kastes. 
2. Fri ved fod

Åbenklasse 
WT åbenklasse kan afholdes som både enkelt- og parsøgsprøve. Ved WT parsøgsprøve, dømmes prøven af min. 2 dommere. Det betyder derfor også, at man har to slip (et under hver dommer).  

I WT åbenklasse stilles skærpede krav til hundens format, effektivitet og lydighed ift. WT begynderklasse. Dette gælder i særlig høj grad for WT åbenklasse parsøgsprøver. I parsøgsprøver vil hundene således arbejde tæt på hinanden, og der forventes ro fra den ene ekvipage, når den modsatte ekvipage arbejder. 

Generelt er udformningen af WT åbenklasse mere fri. Det vil sige, at prøverne i modsætning til WT begynderklasse kan adskille sig væsentligt fra hinanden, da de tilpasses til terrænet. Det gælder dog:
1. Afprøves hundene parvis, skal dette ske med laveste startnummer til højre. 
2. Hundene føres fortrinsvis afkoblede under hele afprøvningen.
3. Der kan anvendes hjælpemidler til brug ved afvikling af prøven, herunder startpistoler, dummyskyder, airlaunchere m.v..
4. Ved markeringsopgaver skal der skydes før der kastes, og skytte og kaster skal placere sig i nærheden af hinanden.
§ 14 Obligatoriske elementer - WT Åbenklasse
Følgende momenter SKAL indgå i en WT Åbenklasse
1. Enkelt- eller parsøg: 
a. Hundene skal som minimum samlet søge 80 meter
2. Minimum to markeringer
a. Der må kun anvendes tennisbolde og dummyer (dog gerne med pels eller fjer). Vægten af disse må maks være 2,5 kg. 
b. Der må gerne laves dobbeltmarkeringer
c. Afstanden må maksimalt være 50 meter og skal tilstræbes kortere ved dobbeltmarkering. 
d. Der må maks skulle apporteres 4 markeringer.
3. Minimum 1 flush med skud
a. For at noget kan karakteriseres som et flush, skal det komme fra jorden
i.  Kaninsimulator (elastiksnor, eller mekanisk)
ii.  Dueflusher med dummy
b. Skud skydes først, når flushet er udløst. 
c. Brug af levende vildt er IKKE tilladt
4. Minimum 1 dirigering 
a. Føreren skal demonstrere, at hunden er dirigerbar.
b. Der må kun anvendes tennisbolde og dummyer (dog gerne med pels eller fjer). Vægten af disse må maks være 2,5 kg. 
c. Der må gerne anvendes distraktioner
d. Afstanden må maksimalt være 50 meter
e. Der må maks apporteres 2 dirigeringer. 

§ 15 Valgfri elementer - WT Åbenklasse
Følgende momenter KAN indgå i en WT Åbenklasse
1. Vandapporteringer på svømmedybt vand (både markering og dirigering)
a. Der må kun anvendes tennisbolde og dummyer (dog gerne med pels eller fjer). Vægten af disse må maks være 2,5 kg. 
b. Der må gerne anvendes distraktioner
Bedømmelse
§ 16 Dommere og bedømmelse 
Enkeltsøgsprøver dømmes af én dommer, og parsøgsprøver dømmes af min. 2 dommere.

Hovedvægten i bedømmelsen lægges på det energiske søgemønster. Det betragtes som et ekstra plus, hvis hundene bliver ført med god kontakt og udviser samarbejdsvilje. Der lægges vægt på hurtige og præcise apporteringer, samt respekt for eventuelle distraktioner og villig aflevering af apporteringsemnet til hånd.

§ 17 Diskvalificerende fejl 
· Hårdmundethed 
· Piben og halsgivning 
· Knaldapportering 
· Prelning ved flush 
· Refusering af vand
· Håndspålæggelse af hund under afprøvning
§ 18 Væsentlige fejl 
· Stopper ikke for opfløj eller skud. 
· Støjende føring og dårlig kontrol. 
· Dårlig udnyttelse af terræn.
· Manglende brug af vinden. 
§ 19 Fortrin 
· Naturlige evner 
· Markeringsevne 
· Stil 
· Kontrol 
· Let føring 
§ 20 Præmieringer 
Hvis kvaliteten har været høj nok, kan dommerne placere hundene i den enkelte klasse som 1. - 2. - 3. eller 4. vinder. Derudover kan de hunde, der har vist tilfredsstillende arbejde, tildeles et “bestået”.


